Diari Oficial de la Generalitat Valenciana


Sumari del DOGV 7252, del 10-04-2014 (2014/3205)

RESOLUCIÓ de 8 d'abril de 2014, de la directora general del Secretariat del Consell i Relacions amb les Corts, per la qual es disposa la publicació del conveni de col·laboració entre la Generalitat i l'Autoritat Portuària de Castelló per a l'execució d'obres corresponents al projecte de construcció d'accés des de l'antiga N-225 al Port de Castelló.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7252

Data del DOGV
:   10-04-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/3205


Data del document
:   08-04-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 8 d'abril de 2014, de la directora general del Secretariat del Consell i Relacions amb les Corts, per la qual es disposa la publicació del conveni de col·laboració entre la Generalitat i l'Autoritat Portuària de Castelló per a l'execució d'obres corresponents al projecte de construcció d'accés des de l'antiga N-225 al Port de Castelló. [2014/3205]  
La Generalitat i l'Autoritat Portuària de Castelló han subscrit, prèvia tramitació reglamentària, el dia 6 de març de 2014, el conveni de col·laboració per a l'execució d'obres corresponents al projecte de construcció d'accés des de l'antiga N-225 al port de Castelló.  
  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, i en la clàusula novena del conveni, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 503/2014 i que figura com a annex d'esta resolució.  
  
  
València, 8 d'abril de 2014.- La directora general del Secretariat del Consell i Relacions amb les Corts: Marta Martí Arador.  
  
  
Conveni de col·laboració entre la Generalitat i l'Autoritat Portuària de Castelló per a l'execució d'obres corresponents al projecte de construcció d'accés des de l'antiga N-225 al port de Castelló  
  
  
Reunits  
D'una part, Isabel Bonig Trigueros, consellera d'Infraestructures, Territori i Medi Ambient, nomenada pel Decret 20/2012, de 7 de desembre, del president de la Generalitat, pel qual cessen i es nomenen consellers, secretari i portaveu del Consell, en nom i representació de la Generalitat, i facultada per a la firma del present conveni per acord del Consell de data 4 d'octubre de 2013.  
I d'una altra, Juan José Monzonís Martínez, president de l'Autoritat Portuària de Castelló, fent ús de la facultat conferida pel Consell d'Administració en la seua reunió celebrada el dia 19 de febrer de 2014, segons el que preveuen els articles 30.5.ñ i 31.2.a i d del Text Refós de la Llei de Ports de l'Estat i de la Marina Mercant, aprovat pel Reial Decret Legislatiu 2/2011, de 5 de setembre, i els articles 186 i 188.3 de la Llei 33/2003, de 3 de novembre, del Patrimoni de les Administracions Públiques.  
  
Manifesten  
El port de Castelló s'ha consolidat com a node intermodal del transport, i fa al mateix temps importants esforços d'integració amb el seu entorn litoral i urbà. La seua rellevant activitat comercial, industrial i logística es concilia amb el respecte al medi i la reconversió de les seues instal·lacions més pròximes al nucli urbà en una zona lúdica i recreativa.  
Particularment, és necessari destacar el considerable esforç inversor que ha dut a terme l'Autoritat Portuària de Castelló en els últims anys, plasmat, com a element més rellevant, en la construcció de la dàrsena sud, hui en dia ja operativa. La generació d'esta nova infraestructura ha suposat un basculament de part de l'activitat portuària comercial des de les terminals situades al nord cap a les del sud, així com l'aparició de nous tràfics que operen en esta zona.  
  
No obstant això, este desenrotllament de l'obra marítima no ha estat encara acompanyat de la generació de les necessàries infraestructures d'accés terrestre a la zona sud del port, que permeten donar un servici adequat als tràfics i clients que hi operen. De tal forma que l'accessibilitat viària de l'ampliació sud es canalitza en data de hui a través de l'accés nord, la qual cosa comporta un increment de la distància i els temps de trànsit entre les instal·lacions del port i l'A-7, així com l'increment de circulacions al llarg del front marítim del Grau de Castelló, amb les afeccions corresponents a l'entorn urbà.  
D'altra banda, la Generalitat ha elaborat el projecte de construcció d'accés des de l'antiga N-225 a la franja litoral, per a l'execució del qual ha obtingut els terrenys corresponents per mitjà d'expropiació forçosa. L'àmbit d'actuació d'este projecte es troba pròxim a la zona de servici del port de Castelló, i és apte per a la reordenació i millora del seu accés viari pel sud.  
El millor aprofitament dels recursos públics aconsella la cooperació interadministrativa, unint esforços que permeten conciliar objectius comuns.  
En atenció de tot el que s'ha exposat, les parts  
  
ACORDEN  
  
Primer. Objecte  
El present conveni de col·laboració té com a objecte establir el marc d'actuació conjunta de les parts per a l'execució de les obres corresponents al projecte de construcció d'accés des de l'antiga N-225 a la franja litoral, amb la finalitat d'accés a l'ampliació sud del port.  
  
Per a eixa finalitat, el present instrument de col·laboració ordena les relacions patrimonials entre les parts respecte als béns necessaris per a l'execució de les dites obres, segons el que preveu l'article 186 de la Llei 33/2003, de 3 de novembre, del Patrimoni de les Administracions Públiques.  
  
Segon. Àmbit d'actuació  
L'àmbit de l'actuació és el definit en el projecte, juntament amb els terrenys necessaris per a la seua connexió amb la zona de servici del port, que queden identificats en el dit projecte, el qual forma part del conveni.  
  
Tercer. Compromisos de la Generalitat  
La Generalitat aportarà el projecte constructiu de les obres corresponent, totalment acabat i finalitzada la tramitació administrativa que corresponga en l'àmbit de les seues competències. La Generalitat es compromet a informar l'Autoritat Portuària de Castelló sobre el desenrotllament i contingut tècnic del document, prèviament a la seua aprovació, de cara a poder coordinar i validar conjuntament les solucions de disseny i construcció que s'hi done a les obres. Ambdós parts es comprometen a mantindre totes les reunions tècniques que resulten necessàries, les quals poden ser convocades a petició de qualsevol de les parts.  
  
La Generalitat transmetrà a l'Autoritat Portuària de Castelló, gratuïtament i lliure de càrregues, la titularitat dels terrenys expropiats per a l'execució del projecte esmentat; per a tot això, tramitarà la mutació demanial externa oportuna, segons el que preveuen els articles 35.2 i 37 de la Llei 14/2003, de 10 d'abril, de Patrimoni de la Generalitat Valenciana, i totes les altres actuacions que pertoquen per a eixa finalitat.  
  
Quart. Compromisos de l'Autoritat Portuària de Castelló  
A) L'Autoritat Portuària de Castelló es compromet a rebre, en els termes establits en la clàusula anterior, els terrenys necessaris per a desenrotllar-hi les obres contingudes en el projecte objecte del present conveni, així com el projecte referit.  
B) Una vegada rebuts els terrenys, l'Autoritat Portuària licitarà, executarà i finançarà l'obra continguda en el projecte constructiu d'acord amb el procediment que hi siga aplicable per raó de la legislació, i la carretera resultant quedarà dins del seu patrimoni. En concret, promourà la incorporació de la partida pressupostària corresponent dins del seu pla d'empresa vigent, tramitarà ambientalment, si és procedent, el projecte constructiu i demanarà a la Direcció General de Carreteres les autoritzacions que resulten necessàries per a connectar el nou accés amb l'autovia C-22, de titularitat de l'Estat.  
C) En paral·lel, l'Autoritat Portuària promourà, a través de l'aprovació del document de delimitació d'espais i usos portuaris, l'adscripció a la seua zona de servici dels terrenys afectats pel projecte i aportats per la Generalitat, segons la clàusula tercera del present conveni.  
  
L'Autoritat Portuària de Castelló es compromet a mantindre informada la Generalitat de l'evolució de les obres.  
  
Quint. Seguiment  
Cada una de les parts nomenarà un responsable tècnic encarregat del seguiment dels treballs que arreplega el present conveni. Particularment, estos representants coordinaran la transmissió d'informació i la convocatòria de les reunions que resulten necessàries durant els processos de redacció de projecte i execució de l'obra arreplegats en les clàusules anteriors.  
  
Sext. Vigència  
El present conveni entrarà en vigor a partir de la data de la firma i mantindrà la vigència fins a l'execució total de totes les actuacions previstes.  
  
Sèptim. Extinció  
Serà causa de resolució del present conveni l'acord mutu, així com l'incompliment, per qualsevol de les parts intervinents, dels compromisos continguts en este document.  
  
Octau. Naturalesa del conveni  
Este conveni té naturalesa administrativa, i se subscriu a l'empara de l'article 6 de la Llei 30/1992, de Règim Jurídic de les Administracions Públiques i del Procediment Administratiu Comú, i del Decret 20/1993, de 8 de febrer, del Govern Valencià, pel qual s'establix el règim jurídic pressupostari dels convenis que subscriga la Generalitat Valenciana.  
Segons el que preveu l'article 4.1.c del text refós de la Llei de Contractes del Sector Públic, aprovat pel Reial Decret Legislatiu 3/2011, de 14 de novembre, el present conveni quedarà fora de l'àmbit d'aplicació de la dita disposició; per a resoldre els dubtes i les llacunes que puguen presentar-se s'aplicaran els principis de la llei esmentada.  
  
Nové. Ratificació i publicació  
Abans de la ratificació pel Consell d'Administració de l'Autoritat Portuària de Castelló, este conveni es publicarà en el Boletín Oficial del Estado i en el Diari Oficial de la Comunitat Valenciana i es comunicarà al Registre de Convenis previst en el Decret 20/1993, de 8 de febrer, del Govern Valencià, així com a altres organismes i registres administratius a què siga procedent, de conformitat amb la normativa aplicable a l'Autoritat Portuària de Castelló.  
  
  
I en prova de conformitat, el firmen per duplicat i a un sol efecte.  
  
  
Castelló de la Plana, 6 de març de 2014  
  
La consellera d'Infraestructures, Territori i Medi Ambient: Isabel Bonig Trigueros.  
El president de l'Autoritat Portuària de Castelló: Juan José Monzonís Martínez.